39. schôdza NR SR - 6.deň - B. popoludní
Dátum: 2025-09-17
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

Dámy a páni, občania Slovenskej republiky, žijeme v časoch, kedy vládni poslanci SMER, HLAS, SNS s ministrom financií sa rozhodli zatvoriť ústa opozícii, pretože už nemôžu počúvať tie argumenty na ktoré nevedia reagovať. Už nemajú jednoducho slov, pretože boli pristihnutí pri čine. Všetci poslanci, ktorí sa tu vyjadrovali a ktorí sa ešte chceli vyjadriť im jasne dokázali na faktoch, že nerobia nič iné len ožobračujú ľudí a sebe si zdvojnásobujú platy a užívajú si luxus, ktorý je neskutočný pre nejakého obyčajného človeka, ktorý musí dennodenne chodiť do roboty, aby zarobil pre svojich, pre svoje deti, pre svoju rodinu, aby uživil domácnosť, aby zaplatil hypotéku, aby zaplatil tie predražené potraviny, ktoré nám tu doniesli, predražené energie a títo poslanci momentálne vládni si myslia, že oni môžu všetko, tak oni sa rozhodli ostatným poslancom zavrieť ústa. Toto je niečo neuveriteľné čo sa tu deje. Moji jedenásti kolegovia z nášho poslaneckého klubu dnes nebudú mať ani šancu niečo povedať v rozprave. Toto je sociálna demokracia, páni zo SMERU, HLASU, SNS? Toto je socializmus s ľudskou tvárou ku ktorému sa hlásite, k odkazu Alexandra Dubčeka? Toto je to čo ste sľubovali voličom pred voľbami, že tu ignorujete riadne zvolených poslancov Národnej rady, ktorých volili ľudia? Len naše hnutie volilo viac ako 264 tisíc voličov a vy si jedným šmahom ruky rozhodnete, že nám zavriete ústa. A tu ešte pekne, krásne oblečený, ostrihaný, opálený predseda Národnej rady povie, no tak ideme o tom hlasovať. Musíme to ukončiť. Krásne, slušne, tichúčko, chrumkavo tu zavádzate päťdesiate roky. Zavádzate tu totalitu, komunistickú totalitu. Ako vysvetlíte voličom Rastislava Krátkeho, Gábora Grendela, Romana Mikulca, Mareka Krajčího, Lukáša Buža, Anešky Škopovej, Jozefa Pročka, Veroniky Remišovej, Igora Dušenku, Petra Polláka a Richarda Vašečku ako im vysvetlíte, že oni nemajú právo povedať nič k tejto rozprave, k tomuto ožobračovaniu. Kto ste vy, že vy si tu budete rozhodovať, že toto je vaša Národná rada, toto sú zákony, podľa vašich zákonov my tu budeme tancovať ako vy si budete pískať? Choďte si dať ďalší rezeň, pán poslanec, lebo vidím, že potrebujete ešte jeden rezeň si dať. Že vám nie je hanba, že vám nie je hanba? Ešte mám minútu dvadsaťsedem kedy môžem niečo povedať, kedy si môžem povedať z tohto rokovacieho pultu nejaký názor, ale už o minútu sedemnásť mi zatvoríte ústa, lebo vy potrebujete ísť si dať ten rezeň. Vy si potrebujete ísť oddýchnuť, lebo vy tu máte veľa roboty, že? A ešte vám na budúci rok pôjdu platy hore. A ešte keby bolo na vás, tak zmrazíte všetkým ľuďom na Slovensku platy. Tak to povedal váš kolega Vážny, že, že pán poslanec. Všetci by si mali zmraziť platy, nie? Aj my, no jasné. A keď sme dali návrh, tak ako ste hlasovali? Proti. Toto je vaša, toto je vaša pravá tvár, sociálni demokrati v praxi. Alexander Dubček, poďme mu dať nejakú tú, poďme mu dať nejaký veniec socializmus s ľudskou tvárou, že páni, poďme. A pritom potichúčky zatvárate ústa opozícii. Ja nechápem, že vy sa dokáže večer pozrieť do zrkadla a povedať si, že vy ste nejaký zákonodarca, že vy ste sociálny demokrat. Vy by ste sa, akože toto čo teraz robíte, čo si tu dovoľujete, toto vám ľudia spočítajú vo voľbách, páni a dámy. A tu sa môže minister si maľovať obrazov koľko chce. Ale toto, tu ste prekročili rubikon. Ďakujem veľmi pekne, viac už času nemám.